Intal câs
che la maiorance dai scozês e voti sì intal referendum pe
indipendence in program pal 2014, si varà di inviâ un procès di
trasferiment di sovranitât dal Parlament britanic a chel scozês.
Par chest, daûr dal invît rivât de Comission eletorâl par che si
sclarissin i detais dal percors che si fasarà dopo dal referendum,
ai 5 di Fevrâr il guvier scozês al à dât fûr un document là che
al presente la sô propueste in proposit. La intenzion dal guvier di
Edimburc e je chê di meti sù, intal Març dal 2016 e in acuardi cun
chel di Londre, une plateforme costituzionâl che e proviodi a ducj
chei passaçs che a coventin par permeti al Parlament e al guvier
scozês che a jessaran des elezions dal Mai dai 2016 di operâ cu la
plene sovranitât di un stât indipendent, ma ancje in continuitât
cun chês istituzions che la Scozie e intint conservâ (tant che il
corpus normatîf scozês za in vore, la partignince ae UE, il leam cu
la monarchie britaniche). I spietarà po al Parlament che al jessarà
des elezions dal 2016 imbastî i lavôrs che a puartaran ae scriture
di une Costituzion pe Scozie. Il document nol à però cjatât un
acet masse bon de bande dal front unionist. Pal segretari di stât pe
Scozie Michael Moore, juste par citâ un coment, il guvier di
Edimburc al fasarès miôr a ocupâsi di imbastî il referendum prime
di pensâ a ce che al sucedarà dopo.
Font:
BBC, 05/02/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn zho_Hans